KIRJALLINEN KYSYMYS E-3151/01 esittäjä(t): Luciano Caveri (ELDR) komissiolle. Mont Blancin tunneli.



Virallinen lehti nro 147 E , 20/06/2002 s. 0116 - 0116



KIRJALLINEN KYSYMYS E-3151/01 esittäjä(t): Luciano Caveri (ELDR) komissiolle (14. marraskuuta 2001) Aihe: Mont Blancin tunneli Italian ja Ranskan liikenneministerit ovat päättäneet avata jälleen uudistetun Mont Blancin tunnelin 15. joulukuuta 2001 ja ilmoittaneet samanaikaisesti tunnelin avaamisesta myös raskaalle liikenteelle mainittua ajankohtaa seuraavina viikkoina. Tällöin sekä Mont Blancin ja Fréjusin tunnelin liikenne on vuorotteluun perustuen yksisuuntainen, ikään kuin olisi kyse kuten aiemmin on todettu yhdestä tunnelista, jossa on kaksi tunneliputkea. Päätöstä on arvosteltu ankarasti kyseessä olevilla Alppien alueilla, vaikkakin asiasta on varsin poikkeavia näkemyksiä Molemmat tunnelit sisältyvät Italian ja Ranskan vaatimuksesta kahteen reittiin, jotka ovat osa euroopanlaajuista liikenneverkkoa. Tunnelit on mainittu liikennepolitiikkaa koskevassa valkoisessa kirjassa, jossa huolimatta siitä, että se on varsin tuore, säädetään, että Alppien alueen molemmissa tunneleissa liikenne on kaksisuuntainen. Onko Italian ja Ranskan hiljattain tekemä päätös neuvoston mielestä EU:n lainsäädännön mukainen ja eikö neuvoston mielestä olisi tarkoituksenmukaisempaa tarkastella uudelleen Val d'Aostan väestön enemmistön kannattamaa ehdotusta rajoittaa merkittävästi raskasta liikennettä? Loyola de Palacion komission puolesta antama vastaus (11. tammikuuta 2002) Komissio katsoo, että Mont Blancin tunneli voidaan avata vain turvallisuuskriteerien perusteella ja kaikkien turvallisuusedellytysten täyttyessä. Komission tehtäviin ei kuitenkaan kuulu ennakkohyväksynnän antaminen Mont Blancin tunnelin uudestaan avaamiselle ja erityisille liikennesäännöksille. Tutkimusten ja töiden toteuttaminen samoin kuin turvallisuutta ja liikennettä koskevien edellytysten tarkistaminen tunnelin uudelleen avaamista varten kuuluvatkin yksinomaan kansallisten eli Ranskan ja Italian viranomaisten toimivaltaan. Tämä koskee sekä kevyttä että raskasta liikennettä. Sekä Ranskan liikenneministeri Jean-Claude Gayssot että Italian liikenneministeri Pietro Lunardi ovat antaneet takeita turvallisuudesta. Kyseisen tunnelin uudelleen avaamisen edellytykset täyttynevät joulukuun 2001 aikana. Korostettakoon, että valkoisessa kirjassa Eurooppalainen liikennepolitiikka vuoteen 2010: valintojen aika(1) komissio ilmoitti aikovansa ehdottaa eurooppalaista säännöstöä, jossa vahvistetaan vähimmäisvaatimukset korkean turvallisuustason takaamiseksi maantie- ja rautatietunnelien käyttäjille. Komissio toimittaa asiaa koskevan ehdotuksen parlamentille ja neuvostolle vuoden 2002 alussa. Ehdotus voi kattaa kaikki näkökohdat, joihin turvallisuus perustuu, liikennesäännöt mukaan lukien. Komission mielestä keskipitkän aikavälin ensisijaisena painopisteenä Alppien alueen maaliikennevirtojen hallinnassa, erityisesti Mont Blancin sektorilla, on toteuttaa ja ottaa mahdollisimman pian käyttöön jo vuoden 1996 Euroopan laajuista liikenneverkostoa koskevissa suuntaviivoissa(2) mainitut kaksi rautatiereittiä eli Lyonin ja Torinon välinen reitti sekä Brennerin reitti. Lisäksi komissio ehdottaa lähestymistapaa, jossa otettaisiin paremmin huomioon kunkin liikennemuodon kustannukset, jotta helpotettaisiin liikennemuotojen välistä tasapainottamista suosimalla vähiten saastuttavia liikennemuotoja. (1) KOM(2001) 370 lopullinen. (2) Euroopan parlamentin ja neuvoston päätös 1692/96/EY, tehty 23 päivänä heinäkuuta 1996, yhteisön suuntaviivoista Euroopan laajuisen liikenneverkon kehittämiseksi, EYVL L 228, 9.9.1996.